ओ नईं दस्सनां। मेरै साई बुड्ढी ऐ ते अजे हरीकाम ऐ। पर जदूं दी गल्ल सुनाई ऐ उस बेल्लै अस जुआन हे। ऐशा ने अपने सूही-सूही दाढ़ी आले खसमे गी आखेआ, “में हून ऐशा नईं रौहना मेरा नां बदली ओड़ो।” उस ने दूआ नां रक्खी ओड़ेया। ऐशा ने अपना नां बदलेआ मेरियां दित्ती दियां खडालियां भन्नी ओड़ियां। अपने पासेआ बतेहरी बदलोई, दो त्रै सन्तानां बी होई गेइयां पर ऐशा उसदे अन्दर बैठा रेई। उसी इन्ना घोट चढ़दा हा जे ओ घोट मेरे अत्थरूएं दे रस्तै इस चक्कै पर चौन्दा हा। मेरे चक्कै पर ऐशा फिरदी ही। मेरे हत्थ, मेरियां औंगलीं ते मेरे नैंह बरीकी कन्ने ऐशा दियां तस्बीरा बनान लगे। कदें ओठ मुट्टे होई जान, कदें अक्खीं निक्कियां रौहन। कदें बांही शैल नईं बनन तां में सारा किश भन्नियै फी बनांदा हा। में देवी-देवतें दियां जिन्नियां तस्बीरां बनाइयैं सब ऐशा दी नुहारी दियां न, जिस भा मर्जी अस बेचचै, लोक खरीदी लेई जन्दे न। मेरे बी जागत बिन्द बडेरे होन लगे तां बसोऐ च खडालियां बेचन जान लगे। मेरियां बनी दियां मूर्ती ते तोते चिड़ियां होरने घम्यारें कशा बड़ियां सरस बनदियां हियां....।